**איב מיילס** (באנגלית: **Eve Myles**; נולדה ב-26 ביולי 1978) היא שחקנית ולשית. בשנת 2000 סיימה את לימודי המשחק ב-"Royal Welsh College of Music & Drama". באותה שנה התחילה לשחק בתפקיד סרי לואיס בסדרת הדרמה בשפה הוולשית "Belonging", והמשיכה להופיע בסדרה עד לסיומה ב-2009. בין הופעותיה הראשונות בטלוויזיה הבריטית היו ב-2001 במיני-סדרה "Tales from Pleasure Beach", ב-2003 בדרמה הטלוויזיונית "קולדיץ" וב-2005 בתפקיד הנערה המשרתת גווינית' בפרק "מתים חסרי מנוח" בסדרה "דוקטור הו".

הופעתה של מיילס ב"דוקטור הו" הובילה לקבלת תפקיד ראשי בסדרת הספין-אוף "טורצ'ווד" בה גילמה בין השנים 2006 ו-2001 את הדמות של גוון קופר. על תפקיד זה זכתה בפרס "Bafta Cymru" לשחקנית הטובה ביותר ב-2007. היא חזרה וגילמה את אותה דמות בסדרת תסכיתי הרדיו "Torchwood Radio Plays" בשנים 2009 ועד 2011. עוד הופיעה מיילס בטלוויזיה במיני-סדרה "דוריט הקטנה" מ-2008, בפרק הראשון בסדרת הפנטזיה "מרלין" וב-2013 שיחקה בתפקיד הראשי בסדרת הדרמה "פרנקי". ב-2014 הצטרפה לעונה השנייה של סדרת הטלוויזיה "ברודצ'רץ'" וגילמה את קלייר ריפלי. ב-2001 דיבבה דמות ראשית במשחק הווידאו "Dragon Age II".

על משחקה בתיאטרון זכתה מיילס ב-2004 בפרס איאן צ'ארלסון כשהופיעה בהפקות של הלהקה השייקספירית המלכותית למחזות "טיטוס אנדרוניקוס" ו"אילוף הסוררת". בנוסף שיחקה במחזה "הנרי הרביעי, חלק ראשון" ו"הנרי הרביעי, חלק שני" בתיאטרון הלאומי, ובתפקיד אמה במחזה "All New People" מאת זאק בראף שהועלה ב-2012.

ביוגרפיה
--------

מיילס נולדה בעיר איסטרדגינליס שבמחוז פוויס. היא למדה ב-"Ysgol Maes Y Dderwen", ובצעירותה התעניינה מאוד באיגרוף. היא ויתרה על עיסוק בספורט זה אחרי ששברה את פרקי האצבעות כשחבטה בשק אגרוף רטוב. בשנת 2000 אחרי שסיימה תואר בוגר אוניברסיטה ב-"Royal Welsh College of Music & Drama" שבקארדיף, עברה מיילס ללונדון.

### קריירה

בשנת 2000 החלה מיילס להופיע בסדרת הדרמה "Belonging" של BBC ויילס בתפקיד סרי אוון (לואיס). היא שיחקה בסדרה מהפרק הראשון ועל לסיומה ב-2008, וכן בפרק ספיישל ב-2009. ב-2001 שיחקה מיילס בסרט הטלוויזיה "Score" ובמיני-סדרה "Tales from Pleasure Beach". ב-2003 התמקמה בסטרטפורד אפון אייבון והחלה להופיע בהפקות של הלהקה השייקספירית המלכותית. בהתחלה בתפקיד לביניה במחזה "טיטוס אנדרוניקוס" עליו זכתה ב-2004 בפרס איאן צ'ארלסון. ואחרי כן שיחקה בתפקיד ביאנקה ב"אילוף הסוררת" וב-2005 הופיעה לצדו של מייקל גמבון במחזה "הנרי הרביעי" בתיאטרון הלאומי. ב-2005 השתתפה מיילס בדרמה "קולדיץ" של ITV.

מיילס שיחקה בתפקיד אורח בפרק "מתים חסרי מנוח" בסדרה "דוקטור הו". היא משכה את תשומת לבו של ראסל טי דייוויס, שהיה התסריטאי של "דוקטור הו" והיוצר של סדרת הספין-אוף "טורצ'ווד". דייוויס כתב את התפקיד של גוון קופר ב"טורצ'ווד" במיוחד עבור מיילס. לדבריה לקבל תפקיד שנכתב עבורה זה כמו לזכות ב"אוסקר אישי". בעקבות תפקידה ב"טורצ'ווד" הופיעה מיילס שוב ב"דוקטור הו" בפרקי הסיום של העונה הרביעית לצדם של חבריה מ"טורצ'ווד" ג'ון בארומן וגארת' דייוויד-לויד. מיילס השתתפה בכל אחד מפרקי הסדרה "טורצ'ווד".

מיילס הופיעה בפרק "The Dragon's Call" בסדרה "מרלין" בתפקיד ליידי הלן ממורה ובתפקיד מרי קולינס, מכשפה המתחזה אליה.

ב-2008 שיחקה מיילס בתפקיד מגי פלורניש ב"דוריט הקטנה", עיבוד של אנדרו דייוויס לרומן באותו שם מאת דיקנס. עוד ב-2008 הנחתה מיילס תוכנית רדיו אודות המתאגרף הוולשי ג'ו קלזאגי (אנ'), וקראה סיפור קצר בשם "Sorry for the Loss" מאת ברידג'ט קיהאן. שתי התוכניות שודרו ברדיו ויילס של ה-BBC.

ב-2009 כיכבה בסרט זוכה הפרסים "לשחק אותה טום ג'ונס" ובדרמה הטלוויזיונית "Framed" לצדו של טרוור איב. היא השתתפה בסדרת הטלוויזיה "נערי בייקר" שנכתבה על ידי הלן ריינור וגארי אוון ושודרה בתחילת 2011. באותה שנה דיבבה מיילס את מריל במשחק הווידאו "Dragon Age II". ביולי 2011 הגישה תוכנית טלוויזיה דוקומנטרית ב-BBC Wales בשם "ויילס והוליווד" שבה ביקרה השחקנית בשדרת הכוכבים של הוליווד כדי לגלות מיהם הוולשים שזכו לכוכב בשדרה.

ב-2012 חזרה מיילס להופיע בתיאטרון ושיחקה במחזה "All New People" מאת זאק בראף. ההצגה רצה בתיאטרון הדוכס מיורק בווסט אנד במשך 10 שבועות רצופים, בפברואר 2012 הועלתה ההצגה בבית האופרה של מנצ'סטר וב"קינג'ס תיאטר" שבגלאזגו. ב-2013 כיכבה מיילס בתפקיד הראשי בסדרה "פרנקי" של BBC1 שצולמה בבריסטול. הסדרה עוסקת באחות מחוזית הדואגת למטופלים שלה יותר מאשר לעצמה.

### פרסים והכרה

מיילס הייתה מועמדת לפרס Wales online Dafftas לשחקנית הטובה ביותר וזכתה בפרס על תפקידה בסדרה "פרנקי".

לפרס BAFTA Cymru הייתה מיילס מועמדת שש פעמים וזכתה פעם אחת. על תפקידה כסרי בסדרת הדרמה "Belonging" הייתה מועמדת לפרס השחקנית הטובה ביותר בשנים 2002, 2003 ו-2009.

ב-2007 זכתה מיילס בפרס BAFTA Cymru לשחקנית הטובה ביותר על תפקידה כגוון קופר בעונה הראשונה של הסדרה "טורצ'ווד". היא הייתה מועמדת על תפקיד זה גם בשנים 2008 ו-2010. היא זכתה בפרס השחקנית הטובה ביותר לשנת 2010 לפי בחירת הקוראים של מגזין SFX. על תפקידה כגוון קופר ב"טורצ'ווד: יום הנס" הייתה מיילס מועמדת לפרס סטלייט בקטגוריית שחקנית הטלוויזיה הטובה ביותר.

ביוני 2010 הוענק למיילס תואר חברה של כבוד ב"קולג' המלכותי הוולשי למוזיקה ודרמה".

### חיים אישיים

ב-1994 הכירה מיילס את ברדלי פריגרד בתיאטרון הלאומי לנוער. השניים התחתנו באיטליה ב-18 במאי 2013. לבני הזוג יש שני ילדים: מטילדה מיילס פריגרד (ילידת 2009) וסיינה מיילד פריגרד (ילידת 2014).

פילמוגרפיה
----------

| שנה | שם | שם באנגלית | תפקיד | הערות |
| --- | --- | --- | --- | --- |
| 1999 |  | Hang the DJ | טרייסי |  |
| 2000 |  | Nuts and Bolts | קריס ויליאמס |  |
| 2000–2009 |  | Belonging | סרי (Ceri) | סדרת טלוויזיה |
| 2001 |  | Tales from Pleasure Beach | אנג'י |  |
|  | Score | פולה |  |
| 2003 | איסטאנדרס | EastEnders: Dot's Story | גוון הצעירה |  |
| 2005 | דוקטור הו | Doctor Who | גווינית' | בפרק "מתים חסרי מנוח" |
| קולדיץ | Colditz | ג'יל |  |
| 2006 |  | Soundproof | בלשית שרה מק'גוואן |  |
|  | These Foolish Things | דולי נייטינגייל |  |
| 2006–2011 | טורצ'ווד | Torchwood | גוון קופר | פרס "BAFTA Cymru" לשחקנית הטובה ביותר (2007)פרס מגזין SFX לשחקנית הטובה ביותרמועמדות לפרס "BAFTA Cymru" לשחקנית הטובה ביותר (2010)מועמדות לפרס סטלייט לשחקנית הטובה ביותר - סדרת דרמהמועמדות לפרס סאטורן לשחקנית הטובה ביותר בטלוויזיה |
| 2006–2008 |  | Torchwood Declassified | בתפקיד עצמה |  |
| 2008 | מרלין | Merlin | ליידי הלן | בפרק "The Dragon's Call" |
| דוריט הקטנה | Little Dorrit | מגי פלורניש |  |
| דוקטור הו | Doctor Who | גוון קופר | בפרק "The Stolen Earth"ובפרק "Journey's End" |
| 2009 | לשחק אותה טום ג'ונס | A Bit of Tom Jones | סאלי |  |
|  | Framed | אנגהרד סטאנרד |  |
| 2011 |  | Wales and Hollywood | מנחה | דוקומנטריה |
|  | Baker Boys | שרה |  |
| 2013 | פרנקי | Frankie | פרנקי מדוקס | תפקיד ראשי |
| 2013–2015 |  | You, Me & Them | לורן גריי |  |
| 2014 | תחת חורש חלב | Under Milk Wood | לילי סמולס |  |
| 2015 | ברודצ'רץ' | Broadchurch | קלייר ריפלי |  |
| 2017-הווה | בוקר אחד | Keeping Faith | פיית' האוולס | סדרת טלוויזיה; 2 עונות |
| 2018 | שערורייה אנגלית למדי | A Very English Scandal | גוון פארי-ג'ונס | מיני-סדרה |
| 2020-הווה |  | We Hunt Together | לולה פרנקס | תפקיד ראשי; 6 פרקים |

תפקידים בתיאטרון
----------------

| שנה | שם | שם באנגלית | תפקיד | הערות |
| --- | --- | --- | --- | --- |
| 2003 | אילוף הסוררת | The Taming of the Shrew | ביאנקה | זכייה בפרס איאן צ'ארלסון |
| טיטוס אנדרוניקוס | Titus Andronicus | לביניה |
| 2005 | הנרי הרביעי | Henry IV - Part I & II | ליידי מורטימר / דול טירשיט |  |
| 2012 |  | All New People | אמה |  |

קישורים חיצוניים
----------------

ויקישיתוף מדיה וקבצים בנושא **איב מיילס** בוויקישיתוף
* אתר האינטרנט הרשמי של איב מיילס
* איב מיילס, ברשת החברתית אקס (טוויטר)

* איב מיילס, במסד הנתונים הקולנועיים IMDb (באנגלית)

* איב מיילס, באתר AllMovie (באנגלית)

* איב מיילס, במסד הנתונים הקולנועיים KinoPoisk (ברוסית)

* איב מיילס, באתר MusicBrainz (באנגלית)

הערות שוליים
------------

1. 1 2  "*Torchwood* star gets set for the big fight night on Radio Wales". BBC Press Office. 2008-04-17. נבדק ב-2011-03-29.
2. ↑  "Graduation and Honorary Fellows 2007". Royal Welsh College of Music & Drama. 2007-07-06.
3. 1 2  "BBC Arts: Eve Myles". BBC Wales. 29 בספטמבר 2009. נבדק ב-2010-01-02. `{{cite web}}`:  (עזרה)
4. ↑  Loveridge, Lizzie. "A CurtainUp London Review: *The Taming of the Shrew*". *Curtain Up*. נבדק ב-2011-03-21.
5. ↑  "Eve Myles". BBC Wales. ארכיון מ-2006-11-03. נבדק ב-2006-09-06.
6. ↑  "Eve Myles: *Torchwood*". SuicideGirls.com. 15 ביולי 2009. נבדק ב-2009-05-15. `{{cite web}}`:  (עזרה)
7. ↑  "*Torchwood: The New World* is Coming". IGN. 2010-07-08. נבדק ב-2010-09-24.
8. ↑  "Anthony Head: Why I'm happy Eve Myles is my 'girlfriend'". *Metro*. 30 באוקטובר 2013. נבדק ב-30 באוקטובר 2013. `{{cite web}}`:  (עזרה)
9. ↑  "*Torchwood* star can't wait to start new series". WalesOnline. 2009-08-11. נבדק ב-2010-07-05.
10. ↑  "*Casualty* moves to Wales". BBC. 2009-03-26. נבדק ב-2010-07-05.
11. ↑  Greg A (2011-03-12). "Review: Dragon Age II". *thesixthaxis.com*. נבדק ב-2011-03-12.
12. ↑  Chamberlain, Laura (20 ביולי 2011). "Wales and Hollywood on BBC One Wales". BBC Arts Blog. נבדק ב-26 ביולי 2011. `{{cite web}}`:  (עזרה)
13. ↑  Wales in Hollywood programme listing
14. ↑  "Eve Myles to star in new BBC One drama series, *Frankie*". BBC Press Office. 6 בספטמבר 2012. נבדק ב-7 בספטמבר 2012. `{{cite web}}`:  (עזרה)
15. ↑  "BBC Wales scores Bafta success" (Press release). BBC Press Office. 26 באפריל 2002. `{{cite press release}}`:  (עזרה)
16. ↑  "BBC Wales seeks Bafta success" (Press release). BBC Press Office. 4 באפריל 2003. `{{cite press release}}`:  (עזרה)
17. ↑  "*Doctor* dominates Bafta Cymru list". *BBC News*. 2009-04-16. נבדק ב-2011-03-29.
18. ↑  "*Dr Who* sweeps Bafta Cymru board". *BBC News*. 2007-04-28.
19. ↑  "*Doctor Who'*s Bafta Cymru triumph". *BBC News*. 2008-04-27.
20. ↑  "*Torchwood'*s Myles named Best Actress". *Digital Spy*. 2010-02-16. נבדק ב-2010-08-08.
21. ↑  2011 Satellite Award Nominations
22. ↑  Evans, Gareth (26 ביוני 2010). "Actress Eve Myles honoured". *Western Mail*. נבדק ב-14 בפברואר 2012. `{{cite web}}`:  (עזרה)
23. ↑  "All About Eve and me". *WalesOnline*. 2010-02-21.
24. ↑  *Torchwood* star Eve Myles’ joy at new arrival

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb15745229c (data)
* GND: 1013087690
* ISNI: 0000 0001 2028 8564
* LCCN: no2008082087
* MusicBrainz: 2183e33b-d11d-41c5-9fbe-a5f7dbc1a854
* SUDOC: 196302242
* VIAF: 76645824
* WorldCat: lccn-no2008082087

 |